Illum, il-Kummissjoni ppreżentat Pjan ta' Azzjoni għall-iżvilupp tal-produzzjoni organika. L-għan ġenerali tiegħu hu li tingħata spinta lill-produzzjoni u l-konsum tal-prodotti organiċi, biex tinkiseb il-mira li, sal-2030, 25 % tal-art agrikola tintuża għall-biedja organika, kif ukoll biex tiżdied b'mod sinifikanti l-akkwakultura organika. Il-produzzjoni organika għandha għadd ta' benefiċċji importanti: l-għelieqi organiċi għandhom madwar 30 % aktar bijodiversità, l-annimali mrobbija b'mod organiku jibbenefikaw minn rata ogħla ta' benessri tal-annimali u jieħdu inqas antibijotiċi, il-bdiewa organiċi għandhom introjti ogħla u huma aktar reżiljenti, u l-konsumaturi jafu eżatt x'inhuma jakkwistaw bis-saħħa tal-logo organiku tal-UE. Il-Pjan ta' Azzjoni huwa konformi mal-Patt Ekoloġiku Ewropew, l-Istrateġija “Mill-Għalqa sal-Platt” u l-Istrateġija għall-Bijodiversità. Il-Pjan ta' Azzjoni huwa mfassal b'mod li jipprovdi lis-settur organiku, li diġà qed jikber b'mod mgħaġġel, bl-għodod it-tajba ħalli tinkiseb il-mira ta' 25 %. Jipproponi 23 azzjoni strutturata madwar tliet assi – it-tisħiħ tal-konsum, iż-żieda fil-produzzjoni, u t-titjib ulterjuri tas-sostenibbiltà tas-settur – biex jiġi żgurat tkabbir bilanċjat tas-settur. Il-Kummissjoni tħeġġeġ lill-Istati Membri jiżviluppaw pjanijiet ta' azzjoni nazzjonali għas-settur organiku biex jiżdied is-sehem nazzjonali tagħhom ta' biedja organika. Hemm differenzi sinifikanti bejn l-Istati Membri dwar is-sehem ta' art agrikola li bħalissa tintuża fil-biedja organika, tant li jvarja minn 0.5 % għal aktar minn 25 %. Il-pjanijiet ta' azzjoni nazzjonali għas-settur organiku se jikkomplementaw il-pjanijiet strateġiċi nazzjonali tal-PAK, billi jistabbilixxu miżuri li jmorru lil hinn mill-agrikoltura u minn dak li huwa offrut skont il-PAK. Promozzjoni tal-konsum Iż-żieda fil-konsum tal-prodotti organiċi se tkun kruċjali biex il-bdiewa jitħeġġu jeqilbu għall-biedja organika u b'hekk iżidu l-profittabbiltà u r-reżiljenza tagħhom. Għal dan l-għan, il-Pjan ta' Azzjoni jipproponi diversi azzjonijiet konkreti mmirati biex ikabbru d-domanda, jikkonservaw il-fiduċja tal-konsumatur u jqarrbu l-ikel organiku lejn iċ-ċittadini. Dan jinkludi: l-informazzjoni u l-komunikazzjoni dwar il-produzzjoni organika, il-promozzjoni tal-konsum tal-prodotti organiċi, l-istimolu ta' użu akbar ta' prodotti organiċi fil-kantins pubbliċi permezz tal-akkwist pubbliku, u ż-żieda fid-distribuzzjoni tal-prodotti organiċi skont l-iskema tal-iskejjel tal-UE. L-azzjonijiet għandhom ukoll l-għan, pereżempju, li jipprevjenu l-frodi, iżidu l-fiduċja tal-konsumaturi u jtejbu t-traċċabilità tal-prodotti organiċi. Is-settur privat ukoll jista' jkollu rwol sinifikanti, pereżempju, billi jippremja lill-impjegati b'“bijoċekkijiet” li jkunu jistgħu jużaw biex jixtru ikel organiku. Żieda fil-produzzjoni Bħalissa, madwar 8.5 % tal-art agrikola tal-UE hija maħduma b'mod organiku, u x-xejriet juru li bir-rata ta' tkabbir attwali, l-UE se tikseb bejn il-15 u t-18 % sal-2030. Dan il-Pjan ta' Azzjoni jipprovdi s-sett ta' għodod biex tingħata imbuttatura oħra u jinkiseb il-25 %. Filwaqt li l-Pjan ta' Azzjoni jiffoka prinċipalment fuq l-“effett ta' attrazzjoni” min-naħa tad-domanda, il-Politika Agrikola Komuni se tibqa' l-għodda ewlenija għall-appoġġ tal-konverżjoni. Bħalissa, madwar 1.8 % (€7.5 biljun) tal-PAK qed jintuża bħala appoġġ lill-biedja organika. Il-PAK futura se tinkludi ekoskemi li se jiġu appoġġati minn baġit ta' €38 – 58 biljun għall-perjodu 2023 – 2027, skont l-eżitu tan-negozjati tal-PAK. L-ekoskemi jistgħu jintużaw biex tingħata spinta lill-biedja organika. Lil hinn mill-PAK, l-għodod ewlenin jinkludu l-organizzazzjoni ta' avvenimenti ta' informazzjoni u networking għall-iskambju tal-aħjar prattiki, iċ-ċertifikazzjoni ta' gruppi ta' bdiewa aktar milli ta' individwi, ir-riċerka u l-innovazzjoni, l-użu tal-blockchain u teknoloġiji oħrajn li jtejbu t-traċċabbiltà filwaqt li tiżdied it-trasparenza tas-suq, jissaħħaħ l-ipproċessar lokali u ta' fuq skala żgħira, tiġi appoġġata l-organizzazzjoni tal-katina alimentari u tittejjeb in-nutrizzjoni tal-annimali. Biex iżżid is-sensibilizzazzjoni dwar il-produzzjoni organika, il-Kummissjoni se torganizza “Jum Organiku” annwali tal-UE kif ukoll premjijiet fil-katina alimentari organika biex tiġi rikonoxxuta l-eċċellenza fl-istadji kollha tal-katina alimentari organika. Il-Kummissjoni se tħeġġeġ ukoll l-iżvilupp tan-networks tat-turiżmu organiku permezz ta' “bijodistretti”. Il-“bijodistretti” huma żoni fejn il-bdiewa, iċ-ċittadini, l-operaturi turistiċi, l-assoċjazzjonijiet u l-awtoritajiet pubbliċi jaħdmu flimkien għall-ġestjoni sostenibbli tar-riżorsi lokali, abbażi tal-prinċipji u l-prattiċi organiċi. Il-Pjan ta' Azzjoni juri wkoll li l-produzzjoni tal-akkwakultura organika għadha settur relattivament ġdid iżda għandha potenzjal sinifikanti għat-tkabbir. Il-linji gwida l-ġodda li jmiss tal-UE dwar l-iżvilupp sostenibbli tal-akkwakultura tal-UE se jħeġġu lill-Istati Membri u lill-partijiet ikkonċernati biex jappoġġaw iż-żieda fil-produzzjoni organika f'dan is-settur. Titjib fis-sostenibbiltà Fl-aħħar nett, għandu wkoll l-għan li jtejjeb il-prestazzjoni tal-biedja organika mil-lat ta' sostenibbiltà. Biex jinkiseb dan, l-azzjonijiet se jiffukaw fuq it-titjib tal-benessri tal-annimali, l-iżgurar tad-disponibbiltà taż-żrieragħ organiċi, it-tnaqqis tal-marka tal-karbonju tas-settur, u t-tnaqqis fl-użu tal-plastik, tal-ilma u tal-enerġija. Il-Kummissjoni beħsiebha wkoll iżżid is-sehem tar-riċerka u l-innovazzjoni (R&I) u tiddedika mill-inqas 30 % tal-baġit għall-azzjonijiet tar-riċerka u l-innovazzjoni fil-qasam tal-agrikoltura, tal-forestrija u taż-żoni rurali fir-rigward ta' suġġetti speċifiċi jew rilevanti għas-settur organiku. Il-Kummissjoni se timmonitorja mill-qrib il-progress permezz ta' segwitu annwali mar-rappreżentanti tal-Parlament Ewropew, tal-Istati Membri u tal-partijiet ikkonċernati, permezz ta' rapporti dwar il-progress darbtejn fis-sena u permezz ta' rieżami ta' nofs it-terminu. Stqarrijiet tal-Membri tal-Kulleġġ Il-Viċi President Eżekuttiv għall-Patt Ekoloġiku Ewropew, Frans Timmermans, qal: “L-Agrikoltura hija waħda mill-kaġuni prinċipali tat-telfien tal-bijodiversità, u t-telfien tal-bijodiversità huwa theddida maġġuri għall-agrikoltura. Għandna bżonn niksbu mill-ġdid, b'mod urġenti, il-bilanċ fir-relazzjoni tagħna man-natura. Din mhijiex xi ħaġa li jħabbtu wiċċhom magħha biss il-bdiewa, iżda tinvolvi lill-katina alimentari kollha. B'dan il-Pjan ta' Azzjoni għandna l-għan li nsaħħu d-domanda għall-biedja organika, ngħinu lill-konsumaturi jagħmlu għażliet informati, u nappoġġaw lill-bdiewa Ewropej fit-tranżizzjoni tagħhom. Aktar ma niddedikaw art għall-biedja organika, aktar il-bijodiversità f'dik l-art u fiż-żoni viċini se titħares aħjar.” Il-Kummissarju tal-Agrikoltura, Janusz Wojciechowski, qal: “Is-settur organiku huwa rikonoxxut għall-prattiċi sostenibbli u l-użu sostenibbli tar-riżorsi tiegħu, li jtuh ir-rwol ċentrali tiegħu fil-kisba tal-objettivi tal-Patt Ekoloġiku. Sabiex tinkiseb il-mira għall-biedja organika ta' 25 %, irridu niżguraw li d-domanda tixpruna t-tkabbir tas-settur filwaqt li jitqiesu d-differenzi sinifikanti bejn is-setturi organiċi ta' kull Stat Membru. Il-Pjan ta' Azzjoni organika jipprovdi għodod u ideat biex jakkumpanjaw tkabbir bilanċjat tas-settur. L-iżvilupp se jkun appoġġat mill-Politika Agrikola Komuni, mir-riċerka u l-innovazzjoni kif ukoll mill-kooperazzjoni mill-qrib ma' atturi ewlenin fil-livell tal-UE, fil-livell nazzjonali u dak lokali.” Il-Kummissarju għall-Ambjent, l-Oċeani u s-Sajd, Virginijus Sinkevičius, qal: “Il-biedja organika tipprovdi ħafna benefiċċji lill-ambjent, tikkontribwixxi għal ħamrija aktar b'saħħitha, tnaqqas it-tniġġis fl-arja u fl-ilma u ttejjeb il-bijodiversità. Fl-istess waqt, b'domanda li qed tikber b'mod aktar mgħaġġel mill-produzzjoni tul l-aħħar deċennju, is-settur organiku jwassal għal benefiċċji ekonomiċi lill-atturi tiegħu. Il-Pjan ta' Azzjoni l-ġdid dwar il-biedja organika se jkun strument kruċjali biex jiġi stabbilit perkors għall-kisba tal-mira ta' 25 % taż-żona agrikola użata għall-biedja organika u tal-mira ta' żieda sinifikanti tal-akkwakultura organika mnaqqxa fl-Istrateġija għall-Bijodiversità u fl-Istrateġija “Mill-Għalqa sal-Platt”. Barra minn hekk, il-Linji Gwida Strateġiċi l-ġodda għall-iżvilupp sostenibbli tal-akkwakultura tal-UE li se jiġu adottati dalwaqt mill-Kummissjoni, se jippromwovu aktar l-akkwakultura organika.” Kuntest Il-Pjan ta' Azzjoni jqis ir-riżultati tal-konsultazzjoni pubblika li saret bejn Settembru u Novembru 2020 li b'kollox attirat 840 tweġiba mill-partijiet ikkonċernati u ċ-ċittadini. Hija inizjattiva mħabbra fl-Istrateġija “Mill-Għalqa sal-Platt” u l-Istrateġija għall-Bijodiversità, ippubblikati f'Mejju 2020. Dawn iż-żewġ strateġiji ġew ippreżentati fil-kuntest tal-Patt Ekoloġiku Ewropew biex tkun tista' ssir it-tranżizzjoni lejn sistemi tal-ikel sostenibbli u jiġu indirizzati l-kaġuni ewlenin tat-telfien tal-bijodiversità. Fir-rakkomandazzjonijiet lill-Istati Membri dwar il-pjanijiet strateġiċi tagħhom tal-PAK, ippubblikati f'Diċembru 2020, il-Kummissjoni inkludiet il-mira ta' żona organika ta' 25 % fl-UE sal-2030. L-Istati Membri huma mistiedna jistabbilixxu valuri nazzjonali għal din il-mira fil-pjanijiet tagħhom tal-PAK. Abbażi tal-kundizzjonijiet u l-ħtiġijiet lokali tagħhom, l-Istati Membri mbagħad se jispjegaw kif qed jippjanaw li jilħqu din il-mira bl-użu tal-istrumenti tal-PAK. Il-Kummissjoni ppreżentat il-proposti tagħha għar-riforma tal-PAK fl-2018, li jintroduċu approċċ aktar flessibbli, imsejjes fuq il-prestazzjoni u r-riżultati u li jqis il-kundizzjonijiet u l-ħtiġijiet lokali, filwaqt li jżid l-ambizzjonijiet fil-livell tal-UE f'dik li hi sostenibbiltà. Il-PAK il-ġdida hija msawra madwar disa' objettivi, u huma l-bażi li fuqha l-pajjiżi tal-UE jfasslu l-pjanijiet strateġiċi tagħhom tal-PAK. Għal aktar informazzjoni Il-Pjan ta' Azzjoni għall-iżvilupp tal-produzzjoni organika Mistoqsijiet u Tweġibiet: azzjonijiet għat-tkabbir tal-produzzjoni organika Skeda informattiva dwar is-settur organiku L-istrateġija “Mill-Għalqa sal-Platt” L-Istrateġija għall-Bijodiversità Il-biedja organika mad-daqqa t'għajn Il-Politika Agrikola Komuni